ועדת החינוך, התרבות והספורט, כנסת 16, פרוטוקול מספר 525, 2005-12-19 12:00

גילה פינקלשטיין: צהריים טובים לכולם, אני פותחת את ישיבת ועדת החינוך, התרבות והספורט.

גילה פינקלשטיין: דיברנו בעבר על איחודים של מכללות, איחוד מכללות דתיות, איחוד מכללות לא דתיות.

גילה פינקלשטיין: לדוגמא, אנחנו דיברנו שאחווה תתאחד עם המכללה האקדמית אחווה גורדון ויצו בחיפה עם אוניברסיטת חיפה, לוינסקי עם סמינר הקיבוצים, אוהלו עם תל חי והחיבור היחידי ששמענו עליו שאכן נעשה זה המכללה להוראת הטכנולוגיה בתל אביב שהתאחדה עם סמינר הקיבוצים.

גילה פינקלשטיין: אכן צעד מאוד חשוב שאנחנו באמת רוצים לקיים את הצעד הזה אבל בתבונה, בחוכמה.

גילה פינקלשטיין: אנחנו כרגע נמצאים ערב בחירות, לא הגיוני להתחיל להתעסק בזה כי אנחנו יודעים שהציבור מתעסק בנושאים אחרים.

גילה פינקלשטיין: נאמר למכללות הלא דתיות שהן נשארות כמות שהן, לוינסקי, סמינר הקיבוצים, בית ברל, וילובן איתן וידונו איתן בנושא של האיחוד לאחר הבחירות.

גילה פינקלשטיין: נשאלת השאלה מדוע מלחיצים את המכללות הדתיות וכבר נותנים להן תאריך.

גילה פינקלשטיין: אני לא מדברת על המהלך, אני גם לא רוצה לדבר עכשיו על המהלך, אני רוצה חשיבה נוספת שכשם שנאמר למכללות הלא דתיות שתיעשה חשיבה מחודשת לאחר הבחירות, גם לא ללחוץ על המכללות הדתיות, נדבר על כל הנושא הזה לאחר הבחירות.

גילה פינקלשטיין: זאת המסקנה אליה אני רוצה להגיע לאחר הישיבה הזאת.

גילה פינקלשטיין: זה הנושא עליו אני רוצה לדבר.

גילה פינקלשטיין: לא הגון עכשיו ערב בחירות לדבר על איחוד מכללות וכמובן לא הגון לעשות איפה ואיפה.

גילה פינקלשטיין: אם הלא דתיות עדיין לא מתאחדות, מדוע הדתיות חייבות לקבל תאריך בלחץ ולא תהייה הרשמה, ואתן מייד חייבות להתאחד.

גילה פינקלשטיין: אנחנו רוצים עוד זמן למחשבה להליך כל כך חשוב.

גילה פינקלשטיין: חבר הכנסת זבולון אורלב, בבקשה.

זבולון אורלב: כל מהלך האיחוד של המכללות הוא מהלך בלשון המעטה שנוי במחלוקת עם דעות שונות, גם במערכת המכללות, גם במערכת משרד החינוך, גם במערכת ההשכלה הגבוהה כיוון שמדובר פה באיזשהו מהלך שלא נעשתה לגביו עבודת מטה עד הסוף.

זבולון אורלב: עד הסוף פירושו של דבר ראייה סופית של מה אנחנו רוצים להגיע ואיך תיראה המפה בכללותה.

זבולון אורלב: דוח דוברת תפס את הטרמפ על העניין הזה והלבישו את האיחוד במסגרת המרוץ, מנקודת מבטי, המטורף, של להראות ביצוע איזשהן רפורמות.

זבולון אורלב: הכל בסדר במשרד החינוך רק יש עכשיו איזה להט בלתי נשלט לעשות רפורמה.

זבולון אורלב: עושים רפורמה אז גם לא בודקים את ההווה, ולצערי ההרס במשרד החינוך מתגלה היום בכל קלונו.

זבולון אורלב: מה שקרה בשנים האחרונות במערכת החינוך הם דברים חמורים ביותר שייקח שנים רבות לתקן אותם.

זבולון אורלב: אנחנו סבורים שסוגיית האיחוד לא יכולה להתנהל תחת איומים ותחת לחץ.

זבולון אורלב: אומרים הסמינרים, כך אני שומע, לא תתאחדו, לא נאשר לכם רישום, לא נאשר לכם תקציב, מחזיקים אותם בכיס.

זבולון אורלב: אני חושב שזה מהלך מאוד מאוד לא ראוי.

זבולון אורלב: יש גם לכל הסיפור הזה השלכות מאוד קשות גם בהיבט רישום תלמידים.

זבולון אורלב: איזה תלמיד רציני יצטרף למערכת שעתידה לוט בערפל, שאף אחד לא יודע לאן זה מוביל, ששואלים הרבה שאלות ואין תשובות, שראשי המכללות חלקם לא שלמים עם המהלך הזה, חלקם כן שלמים, חלקם שלמים חלקית.

זבולון אורלב: יש לזה גם תוצאות תקציביות.

זבולון אורלב: אני לא יודע אם נציג האוצר נמצא כאן, לא?

זבולון אורלב: אבל הוא יחגוג.

זבולון אורלב: איפה שיש מהומה במשרד החינוך קודם כל לוקחים את הכספים.

זבולון אורלב: הולכים לאיחוד אז אפשר כבר להוריד את הכספים.

זבולון אורלב: ומשרד שספג 16 או 17 קיצוצים ב-4 השנים האחרונות בקדנציה האחרונה, קרוב ל-4 מיליארד שקלים, אני חושב שזה לא יכול לעבור.

זבולון אורלב: אני חושב שאי אפשר גם לנצל כרגע את תקופת בין השמשות שהיא, אנחנו לא יודעים אם יבחר נתניהו ואז כנראה לימור ליבנת מחר לא תהיה שרה, כך הוא הודיע שכל השרים ידרשו להתפטר.

זבולון אורלב: אם הוא לא ייבחר, ייבחר סילבן, אז היא כן נשארת, אבל כולנו הולכים למערכת בחירות.

זבולון אורלב: אני חושב שהחלטה אסטרטגית, ניהול מהלך כה רגיש אסטרטגית, כל כך רציני, לא יכול להתנהל במחטף בתקופת בין השמשות.

זבולון אורלב: צריך להבין שהחינוך הוא בנשמת הציבור הציוני דתי.

זבולון אורלב: על ענייני חינוך אצלנו אין מחלוקות.

זבולון אורלב: יכולים לחלוק על כל מיני דברים אחרים אבל המסירות לחינוך היא מכנה משותף לכל הצבעים בכיפות הסרוגות ולכל הגדלים בכיפות הסרוגות.

זבולון אורלב: ולכן אני אומר לאנשי משרד החינוך, הרפו כרגע מהמהלך הזה, חכו לתוצאות הבחירות.

זבולון אורלב: העם יאמר את דברו, יבחר שר חינוך חדש, כך אני מקווה, כדי להפסיק את הרס מערכת החינוך.

זבולון אורלב: שר זה או שר אחר, אינני נוקב בשמו אבל לא השרה הנוכחית.

זבולון אורלב: יוכל לשקול את הדברים ברצינות, לא להעמיד אותו בפני עובדות מוגמרות כדי שתוכלנה להתקבל ההחלטות הראויות והרציניות.

זבולון אורלב: עכשיו אני אומר את דעתי האישית.

זבולון אורלב: אני אינני פוסל על הסף איחוד.

זבולון אורלב: יש איחוד שיכול להיות לברכה ויש איחוד שיכול להיות לקללה.

זבולון אורלב: יש איחוד שיכול להרוס את כל הכשרת המורים בסקטור מסוים, באזור מסוים, בשכבת גיל מסוימת, במקצועות מסוימים.

זבולון אורלב: ויש איחוד שיכול לבנות ולפרוח.

זבולון אורלב: הדברים כאן אינם שאלות של עקרונות כלליים, אלה דברים מאוד מעשיים, מאוד תכליתיים.

זבולון אורלב: כולנו שותפים ברצון לשדרג את מעמד המורה.

זבולון אורלב: כולנו מבינים שהמורה הוא חוט השדרה והוא קובע בסופו של דבר את גורלה ואת איכותה ואת רמתה של מערכת החינוך.

זבולון אורלב: לכן אנחנו עוסקים כאן בציפור הנפש הרגישה ביותר של החינוך והוא הכשרת המורים של החינוך הממלכתי דתי.

זבולון אורלב: מה עוד שאנחנו שומעים שבסקטור הממלכתי שם יש זמן.

זבולון אורלב: שם הדברים יותר מורכבים, שם הדברים יותר מסובכים.

זבולון אורלב: לכן אני משבח את חברת הכנסת גילה פינקלשטיין שיזמה את הדיון הזה של ועדת החינוך, ורוצה להודות גם ליושב ראש הוועדה שאפשר לגילה לנהל את הישיבה הזאת, כדי שנוכל לקיים כאן דיון וועדת החינוך תוכל לקבל החלטה, ואני מקווה שמשרד החינוך ידגים את לימודי הדמוקרטיה שהוא מטיף להם וילך בנתיב של וועדת החינוך שהיא הרצון הציבורי, גם משרד החינוך ילך בנתיב זה.

גילה פינקלשטיין: תודה רבה לחבר הכנסת זבולון אורלב.

גילה פינקלשטיין: אני רוצה להפנות את תשומת ליבכם שבמליאה, ביום רביעי הפניתי שאילתא לשרת החינוך, איך זה שיש איפה ואיפה וסגן השרה שייצג את השרה אמר שהוא יבדוק את זה ואם אכן אין איחוד במכללות הלא דתיות, הוא מעכב את האיחוד ורק לאחר הבחירות ידונו באיחוד לגבי המכללות הדתיות.

יעל פרבר: הוא עשה את זה על דעתו.

גילה פינקלשטיין: אלה המילים של סגן השרה.

זבולון אורלב: אם שולחים אותו לייצג את המשרד מעל דוכן הכנסת אז דבריו אלה מחייבים את המשרד.

שרה זיו: אני רוצה להתחיל בכמה הערות לגבי הדברים שנאמרו.

שרה זיו: אני מקווה שהדיון שלנו הוא דיון ענייני מה טוב למכללות, מה טוב למערכת החינוך ולא השיקולים אם דוח דוברת או פעילות פוליטית אחרת, מסתיימת, מתחילה, נגמרת וכיוצא בזה.

שרה זיו: זו אני חושבת נקודת המוצא לדיון פה.

שרה זיו: ואני אוסיף לנקודת המוצא ששנים סברתי שעניין המכללות צריך לאשר אותו כמות שהוא בהיקף, אני חושבת שבנקודה של היום זו טעות מוחלטת, ואני אנסה תיכף להסביר גם מדוע.

שרה זיו: הדבר השני שאני רוצה להפריך כאן הוא נושא האיפה והאיפה.

שרה זיו: קודם כל אני מטפלת בנושא איחוד המכללות בפועל.

שרה זיו: ואני חושבת שמעולם לא חשד בי איש שיש לי איפה ואיפה, ואם מישהו חשד אז בדרך כלל הייתה איפה לטובת המכללות הדתיות, על אף שאני אדם לא דתי.

שרה זיו: ובוודאי החרדים עוד חושבים שהם המופלים לטובה ביותר אצלי.

שרה זיו: איפה ואיפה זאת מילה פוגעת משום שלא היה דבר כזה ולא יהיה דבר כזה.

שרה זיו: הדברים נבדקים לגופו של עניין.

שרה זיו: בהחלט יכול להיות שאין איזון מבחינה מספרית אבל גם אין איזון מבחינה מספרית בין מספר המכללות הדתיות לבין חלקו של החינוך הדתי במערכת החינוך.

שרה זיו: והפיצול פה הוא הרבה יותר גדול, והמכללות הרבה יותר קטנות.

שרה זיו: איש לא מעמיד את כל התמונה.

שרה זיו: אז קודם כל איפה ואיפה אין, ומייד אתן תמונת מצב איפה אנחנו עומדים.

גילה פינקלשטיין: נקרא לזה חוסר איזון.

שרה זיו: לא, גם לא חוסר איזון.

שרה זיו: אני אסביר תיכף למה התכוונתי.

שרה זיו: אני רוצה להפריד גם את הדיון באיחוד המכללות מהדיון הכללי על מדיניות המשרד נכשלה, הצליחה, כן הייתה טובה, לא הייתה טובה.

שרה זיו: לגופו של עניין נעלה את השאלה ואני אנסה לשכנע, איחוד המכללות מהלך נחוץ, הכרחי, לטובת מערכת ההכשרה, לטובת המכללות, לטובת מערכת החינוך.

גילה פינקלשטיין: הייתי רוצה לפני הנושא הזה, המטרה שלנו הייתה שאת הדיון בכלל בנושא נקיים לאחר הבחירות כי זה לא הזמן המתאים.

שרה זיו: הערה נוספת שאני חייבת להגיב עליה, האמירה, חאפ לאפ היא מהקורס שלי באידיש באוניברסיטה של בר אילן, אבל היא לא חאפ לפ מבחינת העבודה שלנו.

שרה זיו: אנחנו לפחות שנתיים מטפלים בנושא של האיחוד ובפועל באיחודים הספציפיים האלה שנה וחצי.

שרה זיו: אז החאפ לאפ לא נולד היום.

שרה זיו: כמות הישיבות שהייתה לי עם כל היושבים פה סביב השולחן הזה, כל ימי חיי במשרד לא הייתה לי.

שרה זיו: נהיינו חבורה אחת וחברים, כל יום שני וחמישי טלפונים ונפגשים.

שרה זיו: לא תמיד יוצא מזה משהו אבל להגיד, חאפ לאפ, בואו לא נגיד את זה.

שרה זיו: זה לא מחטף מתחת לשולחן, בשום פנים ואופן לא.

שרה זיו: השמועות שניתן למישהו אישור שהאיחודים שלו יהיו לאחר הבחירות הן עורבא פרח.

שרה זיו: לא היה ולא נברא.

שרה זיו: כל המכללות קיבלו מכתב ממני, אלה המתאחדות, כולן, שאין לבצע אישור הרשמה לתשס"ז ללא סיכום איתנו.

שרה זיו: כל המכללות מטופלות באותה רמה של טיפול לאורך כל הדרך.

שרה זיו: עכשיו, הקצב שאפשר להגיע בכל מקום הוא שונה.

שרה זיו: צריך גם לזכור שאם מדברים ב-12 או 14 מכללות שמתאחדות והופכות ל-4 או 3, בוודאי שיש אינטרסים מוסדיים ויש אינטרסים אישיים, ויש חיובים, מגמות פרטיקולריות של כל מיני אנשים לחיוב לטובת המוסד.

שרה זיו: מאוד קשה לעגן יחד 3 יהודים במוסד אחד.

שרה זיו: גם כשיש בעיות של נכסים, בעיות של כספים, בעיות של תלמידים, דעות דתיות שונות ותפיסות דתיות שונות אצל הדתיים, ואצל החילוניים צרות אחרות.

שרה זיו: לכן, כל האמירות האלה הן לא במקומן.

שרה זיו: האמירה במקומה היא, בואו נבדוק, האם הנושא הוא נחוץ, האם הוא מטופל כראוי והאם אפשר לבצע אותו כמו שצריך.

שרה זיו: העניין של הדחייה אחרי הבחירות, לפני הבחירות היא לא רלוונטית.

גילה פינקלשטיין: לנו היא רלוונטית מאוד.

גילה פינקלשטיין: לא יודעים מי יהיה שר החינוך ומי יהיה המנכ"ל, ומה יהיה בכלל.

שרה זיו: על זה יכולה הממשלה לקבל החלטה, לא שרה זיו.

שרה זיו: מה אתם מצפים?

שרה זיו: שאני אגיד לכם שיש ועדת בחירות?

שרה זיו: אני שר?

שרה זיו: אני רוצה להסביר משהו.

שרה זיו: בעיקרון, אם אנחנו חושבים ששלוש או ארבע מכללות המתאחדות הסיכוי שלהן לשרוד את המצב הכלכלי, את הצרכים האקדמיים הנוכחיים, אפילו עוד שנה או מישהו רוצה לומר שלפחות חלק מהמכללות האלה חיות באינפוזיה את השנה הזאת, בואו נמשוך את זה הלאה ואחר כך נראה מה יהיה, אני לא בטוחה שהוא עושה למכללות האלה טוב, בכלל לא בטוחה שעושה להם טוב כשהוא מבקש את הדחייה.

גילה פינקלשטיין: הלחץ הזה ערב בחירות הוא לא הוגן.

שרה זיו: על מי לחץ?

גילה פינקלשטיין: על המכללות.

גילה פינקלשטיין: יש מכללות שרוצות באיחוד, יש מכללות שלא מעוניינות באיחוד ויכולות לשרוד יפה מאוד.

גילה פינקלשטיין: אנחנו רוצים חשיבה מחדש בשיתוף שר החינוך בעתיד.

שרה זיו: אני עוד לא קיבלתי ממכללה אחת את האמירה, אני לא מוכנה להתאחד, מאחת לא.

שרה זיו: נכון שעושים כל הזמן תנועות לימין ולשמאל, מה אני אקבל, איך זה יהיה, מה יגיע לי?

גילה פינקלשטיין: נכון, למה הלחץ?

גילה פינקלשטיין: למה עכשיו ערב בחירות?

שרה זיו: לא יהיה איחוד גילה, ללא לחץ.

שרה זיו: את ראית פעם שינוי מסגרות במדינת ישראל ללא לחץ, בחייך.

גילה פינקלשטיין: בכל זאת ערב בחירות זה לא הזמן.

שרה זיו: מה הלחץ?

שרה זיו: אם היינו שמים את לוח הזמנים בעוד שנתיים, אז בעוד שנתיים היה הדיון הזה.

שרה זיו: אם היינו שמים את לוח הזמנים לפני שנה, היום לא היה הדיון הזה.

שרה זיו: זה בדיוק מה שהיה קורה.

שרה זיו: זאת הצרה, אם אנחנו אומרים בתשס"ו זה יתבצע ולא לתשס"ז, כל הדיון הזה לא היה מתקיים היום.

זבולון אורלב: שרה, אמרת ששלחת מכתב לכל המכללות.

זבולון אורלב: אבל הקצב לגבי כל איחוד הוא קצב שונה.

זבולון אורלב: כלומר, אני מניח מכאן שיש מכללות שבגלל הקצב הן כן קיבלו אישור להתחיל את הרישום לתשס"ז.

שרה זיו: לא.

זבולון אורלב: פשוט אף אחד כרגע לא קיבל?

שרה זיו: פשוט לא.

זבולון אורלב: מי יקבל?

שרה זיו: יכול להיות שמישהו יקבל.

שרה זיו: אני לא אגיד דברים לא רציניים.

שרה זיו: אני עוד לא החלטתי מי שיקבל.

שרה זיו: זו אמירה שאני לא יודעת מאיפה נפלה עלי בכלל.

שרה זיו: אני אגיד לך מי יש סיכוי שאני אחשוב לכיוון הזה, זה אני יכולה להגיד לך.

שרה זיו: אף אחד לא קיבל אישור וההחלטה הסופית תהיה בידי המנכ"ל, השר, ביחד איתנו, בוודאי שאתה אומר לא יהיה שר, אז יהיה מנכ"ל, מישהו יחליט את זה.

זבולון אורלב: את ערה לכך שכזאת הנחייה מחלחלת למטה למועמדים להיות פרחי ההוראה ומה זה עושה להם?

שרה זיו: כרגע זה הגיע רק למנהלי המכללות, זה לא חלחל לאף אחד.

זבולון אורלב: מי אמר לך?

שרה זיו: אני אומרת לך.

זבולון אורלב: איך אני יודע על זה?

שרה זיו: מנהל שרוצה להדליף את זה לקהל היעד שלו שידליף, אין שום בעיה.

זבולון אורלב: פונים אליו, אנשים פונים אליו.

שרה זיו: פונים אליו?

זבולון אורלב: כן.

שרה זיו: תאמין לי, כל אלה שפנו למכללה היום ורצו להירשם, רשמו אותם.

שרה זיו: אני מוכנה להביא את פלט המחשב שלהם, רשמו.

זבולון אורלב: אז רשמו או לא רשמו?

זבולון אורלב: אני לא מבין.

שרה זיו: הם רשמו, השאלה היא אם אנחנו נקבל את הרישום שלהם.

שרה זיו: עדיין לא התחילה ההרשמה, ההרשמה מתחילה בפברואר.

זבולון אורלב: את יודעת שהרישום לא מתחיל בפברואר, הרישום הרשמי מתחיל בפברואר.

גילה פינקלשטיין: רק המכללות הדתיות קיבלו תאריך לאיחוד.

גילה פינקלשטיין: הלא דתיות אין להן תאריך.

גילה פינקלשטיין: למה ההבדל?

גילה פינקלשטיין: אני בדקתי.

שרה זיו: תקשיבו בבקשה.

שרה זיו: יש לנו 2 סוגי איחודים.

שרה זיו: קצת תמונה, אני חושבת שחלק מהאינפורמציה נזילה.

זבולון אורלב: יש בעיות של איחודים בציונות הדתית.

שרה זיו: רוצה עזרה?

שרה זיו: עם קצת לחץ, תאמין לי זבולון, כבר היית מאחורי זה.

זבולון אורלב: תודה.

זבולון אורלב: את יודעת, סיפרתי באחד המקומות, המביא דבר בשם אומרו מביא גאולה לעולם, שראש ישיבת ההסדר הרב בלומנצוויג מירוחם, אמר לי שכל אלה שמתפלגים תמיד קוראים לעצמם איחוד.

זבולון אורלב: למשל בקיבוצים שהיה פילוג, גבעת חיים איחוד, גבעת חיים מאוחד, אחרי זה הם התפלגו בתנועות אז, איחוד הקבוצות והקיבוצים.

זבולון אורלב: אלה שהתפלגו ממפא"י, הם אחדות העבודה.

זבולון אורלב: אפילו אצלנו בציונות הדתית יש האיחוד הלאומי, הם מתפלגים מאיתנו.

שרה זיו: תראו, יש לנו 2 קבוצות של מכללות מבחינת אופי האיחוד.

שרה זיו: 4 מכללות שאמורות להתאחד עם אוניברסיטה או מכללה כללית.

שרה זיו: 4 מכללות, ויצו, גורדון, אחווה ואוהלו.

שרה זיו: לדאבוני ולמגינת ליבי, כי אני חושבת שהכשרת המורים שם אינה טובה וזה אובדן.

שרה זיו: אבל אני מנסה לבנות עם המל"ג מודל של שילוב.

שרה זיו: יש הסבר למה מתאחדים איתם ולכן הקו הלך כך.

שרה זיו: למה אין שם אף מכללה דתית?

שרה זיו: תשאלו, אפשר היה לשאול למה אבי לוי לא מתאחד עם ספיר, אבי לוי היושב פה.

זבולון אורלב: הוא ממלכתי דתי.

שרה זיו: יפה, כי הוא חובש כיפה.

זבולון אורלב: לא, הוא ממלכתי דתי.

שרה זיו: כי מינהל החינוך הדתי אינו מסכים שמכללה דתית תשתלב עם מוסד כללי גם אם הוא מכללה לחינוך, חד וחלק.

שרה זיו: לכן, בהחלט יכלה להיות בקבוצה הזאת גם מכללה דתית אך מתוך עמדתו של מינהל החינוך הדתי הדבר לא היה קיים.

שרה זיו: לגבי 4 אלה, עם האיחוד עוזבות את משרד החינוך ועוברות להיות חלק מות"ת.

זבולון אורלב: לא יהיה בתשס"ז.

שרה זיו: שני דברים צריכים להיגמר על מנת שזה יקרה.

שרה זיו: אחד מודל השילוב, מה יהיה המבנה של הכשרת מורים במוסד המתאחד, שזה יחסית קל על הנייר.

שרה זיו: דבר שני, מה תהיה שיטת התקצוב, כמה כסף יקבל ות"ת ומה יהיה מעמד הסגל ביחס לארגונים שאינם מוכנים לוותר להיות ארגונים יציגים ואינם מוכנים לוותר על ההסכמים הקיבוציים.

שרה זיו: אם ועדת גרוסמן שהרכיבה השרה לא תצליח לפתור את הבעיות האלה, לא תהיה לי תשובה לארבע המכללות האלה, על אף שבכמעט כולן נבנה כבר מודל השילוב והתשתיות משותפות.

שרה זיו: אני אומרת, באותה מידה יכלה להיות שם מכללה דתית אלא במגבלה של החינוך הדתי, לכן כאן לא הייתה אפלייה בקבוצה הזאת.

שרה זיו: בקבוצה השנייה ישנם 3 איחודים.

שרה זיו: איחוד אחד ממלכתי ושני איחודים דתיים.

שרה זיו: האיחוד הממלכתי הוא תחילה הקיבוצים והוראת הטכנולוגיה ובשינוי מהתוכנית המקורית מצטרפת לאיחוד הזה גם לוינסקי, שהאיחוד עם בית ברל לא צלח.

שרה זיו: אמורה הייתה לוינסקי להתחבר לבית ברל.

שרה זיו: והקיבוצים עם הוראת הטכנולוגיה.

שרה זיו: הזוג הזה של לוינסקי, בית ברל לא צלח, המטרה הייתה ליצור במרכז שתי מכללות מה-4 הגדולות האלה, 3 גדולות ואחת בינונית.

שרה זיו: הקיבוצים והוראת הטכנולוגיה, ברגע שנקבל את האישור הסופי מהמל"ג, יהיו מוסד אחד לשנת הלימודים תשס"ז.

שרה זיו: הם נמצאים באותו מקום של התקדמות כמעט שנמצאות המכללות הדתיות.

גילה פינקלשטיין: אבל אין בזה שום שינוי, במה זה הטכנולוגיה, המיניאטורית, זה כמו הציפורן שהוספת ליד.

שרה זיו: המכללה להוראת הטכנולוגיה היא פי 3 מחמדת דרום, זהה לאמונה או יותר ודומה לשאנן, תפסיקו עם זה.

גילה פינקלשטיין: כן, אבל היא נמצאת שם, היא במקום, מבחינת מיקום - - -

שרה זיו: גילה, לא כדאי לבטל נתונים.

שרה זיו: עניין לוינסקי שעובד כבר, גם לוינסקי קיבל את ההודעה שלתשס"ז עדיין הוא לא רושם, נכון שהאיחוד הזה התחיל מאוחר, שנה אחרי שאר האיחודים.

זבולון אורלב: והוא לא יהיה לתשס"ז.

שרה זיו: אמרתי, איפה אני מהססת, אמרתי כאן.

שרה זיו: אני רוצה להיות גלויה.

שרה זיו: שני האיחודים הבאים הם איחודים דתיים.

שרה זיו: אחד של מכללות בירושלים, אפרתה אמונה וליפשיץ, אם אמונה לא ימשיכו להתנגד.

זבולון אורלב: אמרת שאף אחד לא מתנגד.

שרה זיו: הם אומרים כן ועושים לא.

גילה פינקלשטיין: הם רוצים עוד זמן למחשבה.

גילה פינקלשטיין: זה מה שהם רוצים.

שרה זיו: הדיון שלך פה היום חיזק את הלא.

שרה זיו: ביום חמישי, השיחה הייתה מחוזקת לכן.

גילה פינקלשטיין: אני עכשיו רוצה להדגיש שהדיון שלי והמטרה שלי היא לדחות את החשיבה לאחרי הבחירות.

חנה מלמד: סליחה, ביום חמישי נאמר לי שאם הדיון הזה לא יגמר, לא יהיה רישום בשנה הבאה.

שרה זיו: הדיון עם 3 המכללות האלה נמשך למעלה משנה וחצי, עם בירור כל האפשרויות, ביררו פה, ביררו שם, קיימו אצלי כל השורה הזאת שיושבת כאן בישיבה, דיונים ללא סוף.

שרה זיו: יש לנו פה את פרופ' דב גולדברגר שלקחנו אותו כבר כמה חודשים לנהל את המשא ומתן הזה, בידיעה ברורה שזה לטובת ירושלים והחינוך הדתי בה.

שרה זיו: בנוסף לזה ישנה מכללה ירושלים, בנוסף לזה ישנו הרצוג, לא יכולות להיות בסביבת ירושלים, 5, 6, 7, מכללות בגודל כזה.

זבולון אורלב: איפה זה כתוב?

זבולון אורלב: זה כתוב בתורה?

שרה זיו: לא יכולות להחזיק מעמד, לזה התכוונתי.

זבולון אורלב: למה לא יכולות להחזיק מעמד?

זבולון אורלב: איפה זה כתוב?

שרה זיו: אתה מכיר הרבה מוסדות עם גודל של 80 תלמידים בשנתון, עם תקציב כמו היום, שיחזיקו מעמד אקדמי.

שרה זיו: איפה אתה מכיר דבר כזה?

זבולון אורלב: מה קרה לתקציב?

זבולון אורלב: 16 הקיצוצים.

זבולון אורלב: אולי יבוא שר אחר וישכנע את ראש הממשלה ושר האוצר להעמיד את החינוך בראש סדרי העדיפויות ולשלש את תקציב הכשרת המורים ולהחזיר עטרה ליושנה.

זבולון אורלב: תראי, אם היית אומרת שהתוצרת החינוכית לא ראויה באחת מהמכללות - - -

שרה זיו: גם זה אבל למה שאני אגיד את זה?

זבולון אורלב: לא, זה צריך להיות הדיון.

זבולון אורלב: לא יכול להיות שהרצון לאיחוד נובע מאילוץ תקציבי של הקדנציה האומללה האחרונה והיא שמכתיבה צעדים.

זבולון אורלב: הדיון צריך להיות דיון פדגוגי, דיון חינוכי, דיון לגופו של דבר ומה שקורה כרגע, כל האיחוד הוא תחת להט הקיצוץ התקציבי המתהווה.

זבולון אורלב: זה העניין, ולכן אנחנו אומרים, זה לא עניין פוליטי, תשאירו את זה לתחילת קדנציה.

זבולון אורלב: אולי הממשלה החדשה תתנגד לזה ותבין את העניין.

שרה זיו: אתה תוסיף למכללת אפרתה עוד 50 תקנים, אין לה תלמידים לקלוט.

זבולון אורלב: יכול להיות שלאפרתה טוב מאוד להתאחד עם לפשיץ, יכול להיות, אני אמרתי לך, אני לא נגד איחוד, אני לא פוסל איחוד, יש מקרים שאני מחייב איחוד ואני אעשה שיחות למען איחוד.

זבולון אורלב: אבל לא הולכים באיזושהי שבלונה, מעתיקים את מה שמתאים בממלכתי לממלכתי דתי.

זבולון אורלב: הבעיות שלנו שונות, הפיזור שלנו שונה, הכיוון שלנו שונה.

שרה זיו: אני אשאל את אבי וייס, אם היה ניתן להחזיק מכללה בסדר גודל כזה אקדמית, לא ניתן.

זבולון אורלב: תשאלי אותו.

שרה זיו: הוא יודע שלא ניתן, על זה הוא עושה את המלחמות העקרוניות שלו.

זבולון אורלב: אל תעני בשמו, יש לו תשובה אחרת.

שרה זיו: אני אומרת לך, גם אם התוכניות שלו היו מאושרות, הוא לא היה מקבל תקנים יותר גדולים, אין צורך בכל כך הרבה תלמידים, אין צורך במורים בהיקף כזה.

זבולון אורלב: מי בדק?

שרה זיו: אני אומרת לך שלא צריך, לפי הלמ"ס, לפי המשרד, לפי הקליטה בעבודה.

זבולון אורלב: לפי מה שקרה בהכשרת מורים כרגע אני מבין שיש התמוטטות בנכונות הרישום להכשרת מורים.

זבולון אורלב: אלה הנתונים שאני יודע.

זבולון אורלב: אמרתם שהרישום עוד לא התחיל, איך אתם יודעים?

זבולון אורלב: מגיעים תלמידים, מביעים רצון, אנחנו יודעים מה קורה בכיתות י"ב, יודעים מה קורה בשירות הלאומי.

זבולון אורלב: מה את חושבת שהם לא משוחחים?

זבולון אורלב: יש לנו חשש גדול מאוד מהתמוטטות - - -

שרה זיו: ממה?

שרה זיו: מזה שנאחד את אמונה עם מוסד אחר?

שרה זיו: מזה יש התמוטטות ברישום?

שרה זיו: בחייכם.

שרה זיו: או שנאחד את גבעת ושינגטון, מזה יש התמוטטות הרישום?

זבולון אורלב: מזה שמובילים מהלכים שהם מהלכים לא מוסכמים.

שרה זיו: על מי הם לא מוסכמים?

זבולון אורלב: על הנוגעים בדבר.

שרה זיו: לעולם לא תשיג מחבר המנהלים הסכמה לאיחוד.

שרה זיו: אני אומרת לך, לא תשיג.

שרה זיו: יש שניים שלושה מנהלים שלא תשיג מהם הסכמה לעניין הזה, זאת סיבה?

זבולון אורלב: קודם כל אני מסכים איתך שלא עם כולם אפשר להסכים.

זבולון אורלב: אבל אני אומר שוב, הואיל ולאיחוד הזה יש גם הגיון תקציבי ולפי האמת שאני יודע מפה נובע כל העניין, לא מהאמת הפדגוגית שפתאום מישהו היה לו איזה גילוי של אליהו ופתאום התעורר באיזשהו בוקר, אלא רק מהאילוצים התקציביים, ולכן אני אומר, רבותי, זה שייך למדיניות.

זבולון אורלב: זה שייך למדיניות שיכולה להשתנות עוד מאה ימים, ואם היא מדיניות שיכולה להשתנות עוד מאה ימים אל תעמידו את שר החינוך הבא בעוד מאה ימים בפני עובדות שלא ניתן לשנות אותן.

זבולון אורלב: לא יקרה שום דבר, אפשר את הכל להוביל גם לתשס"ז.

זבולון אורלב: אם יהיה שר שבעוד מאה ימים יגיד, חבר'ה, תאיצו את המהלך, זאת זכותו.

זבולון אורלב: יהיה לו רוב פה בוועדה, יהיה לו רוב בממשלה, שיוביל את זה, אנחנו מדינה דמוקרטית.

שרה זיו: אני לא יכולה לקבל החלטות של שרים ושיקולים פוליטיים מה שר אחד ירצה ומה שר שני לא ירצה.

שרה זיו: אני יכולה לתת חוות דעת מקצועית בלבד.

שרה זיו: וחוות דעת מקצועית אומרת שקודם כל זה מהלך ארוך שעשינו, ובדקנו אותו, וניהלנו דיונים, ושכנענו, ובנינו כלים.

שרה זיו: דבר שני, הסיבה לעניין מבחינת האגף איננה תקציבית בלבד.

שרה זיו: גם החוזק האקדמי, גם היכולת לקיים התמחויות מלאות תלמידים במקצועות שונים ולא שני תלמידים בכל מקצוע - - -

זבולון אורלב: לכן אני לא דוחה על הסף.

שרה זיו: הם שיקולים מקצועיים.

גילה פינקלשטיין: שרה, תסלחי לי, אבל אני יודעת שמכללת אמונה, ביקרתי שם, אני מכירה אותה, לא זקוקה לאינפוזיה, מצבה מצוין והיא שונה לגמרי מאפרתה, שונה לגמרי מליפשיץ.

גילה פינקלשטיין: מדוע עכשיו ערב בחירות חייבים לאחד אותה?

שרה זיו: מכללה מקצועית כמו אמונה, מכשירה לשוליים של המערכת.

שרה זיו: זה לא מקצועות ה"מיין סטרים", זה לא אנגלית, זה לא מתמטיקה, זה לא תנ"ך - - -

גילה פינקלשטיין: אבל זה מענה לציבור שלנו.

גילה פינקלשטיין: במדינת ישראל יש מגוון - - -

שרה זיו: במענה לציבור אל תהיי בטוחה שמרבית התלמידים נקלטים בהוראה, מרביתם לא.

חנה מלמד: מרביתם כן.

גילה פינקלשטיין: אז זה מצב שנכון לגבי כל המכללות.

שרה זיו: מורה שהכשיר את עצמו ליסודי במתמטיקה לא יכול לעבוד אחר כך בהייטק אצל ביל גייטס.

שרה זיו: לעומת זאת מי שגמר גרפיקה גם יכול לעבוד במקום אחר.

שרה זיו: אז בואו תהיו קצת הגיוניים.

שרה זיו: מכללת אפרתה מוסד מקצועי שעלות ההכשרה בו כל כך יקרה, הוא לא יכול לעמוד במחירי תקצוב אפילו של מכללה רגילה.

גילה פינקלשטיין: אז הוא מתחבר עם ליפשיץ.

גילה פינקלשטיין: רשות הדיבור לליאורה מינקה, יו"ר אמונה, בבקשה.

ליאורה מינקה: אני חושבת שמה שמשותף לכל האנשים היושבים פה זו הדאגה לאיכות החינוך ולאיכות הכשרת המורים, ואני לא חושבת שיש פה כאלה שאיכות הכשרת המורים יקרה להם וכאלה שלא אכפת להם מאיכות הכשרת המורים.

ליאורה מינקה: יש פה בהחלט, אני חושבת, חילוקי דעות על הנחת יסוד אחת, שרה, שאת אמרת, וזה שאין שינוי ללא לחץ.

ליאורה מינקה: אני יכולה להראות לך עשרות מקרים של שינויים שמתבצעים כאשר ברור היתרון היחסי של השינוי.

ליאורה מינקה: כאשר ברור שהשינוי מוביל לאותה מטרה של איכות השירות ושיפור בהכשרת המורים, אז אנשים הולכים למהלך הזה ועובדה, כפי שאת אומרת, שיש כאלה שהולכים לזה ביתר קלות, יש כאלה שמעוררים הרבה מאוד שאלות.

ליאורה מינקה: אם את מקבלת את הנחת היסוד הזו שלי שהשינוי יכול להתבצע ללא לחץ - - -

שרה זיו: אני לא מקבלת את זה.

ליאורה מינקה: אוקי, אז אנחנו חלוקות על העניין הזה שהאם ברור היתרון היחסי של השינוי - - -

שרה זיו: תלוי איזה שינוי את מדברת, כל שינוי?

ליאורה מינקה: סליחה, השינוי המדובר כרגע נוגע לאיחוד של מכללות.

ליאורה מינקה: את נתת פה איזה סטייטמנט עקרוני לגבי תהליכי שינוי שמותר לחלוק עליו ואני חולקת עליו.

ליאורה מינקה: אני אומרת שלפחות במקרה שלנו לא הוכח לנו שבאמת בשני המימדים של שיפור איכות החינוך ושל שינויים או חיסכון בתחום הכספי, השינוי המוצע במקרה שלנו יוביל לשינוי הרצוי.

שרה זיו: איזה שינוי רצוי, תגדירי?

שרה זיו: מי קבע את השינוי?

ליאורה מינקה: סליחה, השינוי הרצוי מוגדר בוועדת דוברת, יש לכם ניירות עבודה.

ליאורה מינקה: אנחנו באים עם ניירות שמדברים על שיפור באיכות הכשרת המורים ועל חיסכון כספי.

שרה זיו: כמה זמן לקח למכללת אמונה הקטנה להשיג את תהליך האקדמיזציה במקצועות האלה?

שרה זיו: תגידי לי?

שרה זיו: כמה את חושבת שהיא תהיה מסוגלת להגיע למסלולי MED בגודלה הזה ובכוחה האקדמי?

חנה מלמד: לא קיבלנו תקנים.

שרה זיו: לא תקבלי תקנים כי אין תקנים, לא רק מבחינה תקציבית אלא גם כי אין צורך אצלכם ביותר מכמות המכשירים הקיימים, אתם תישארו לעולם מוסד בסדר גודל כזה כי אין צורך.

חנה מלמד: איכותי.

שרה זיו: איכותי בסדר אבל הוא לא יכול להתקיים כמוסד אקדמי בתשתית של 100 סטודנטים.

ליאורה מינקה: הטענה שלי, שמה שאת מדברת על האיחוד זה איחוד פורמלי ולא איחוד איכותי ולכן האיחוד צריך להיות דיפרנציאלי ומי שרוצה ללכת שילך על איחוד, בכיף, יחד איתכם, ומי שמסתייג או רוצה לבדוק, אל תאיימו עליו, זאת דעתי.

גילה פינקלשטיין: תודה רבה.

גילה פינקלשטיין: ד"ר אביעזר וייס, מנהל מכללת ושינגטון, בבקשה.

אביעזר וייס: אני רוצה להתייחס לדברים מנקודת המוצא ששרה העלתה.

אביעזר וייס: אני מבקש להתייחס למקרה של 4 המכללות במרכז, אני לא מדבר על העיקרון למרות שאני חושב שהסיבה בגללה יזמתם את הדיון היא בסופו של דבר נכונה, זאת לפי דעתי עובדה ממה שאני משוחח עם ראשי המכללות.

אביעזר וייס: אי אפשר לקדם את נושא ועדת גרוסמן לקראת תשס"ז ואי אפשר לאחד את לוינסקי עם סמינר הקיבוצים בתשס"ז, זאת עובדה.

אביעזר וייס: אבל בנושא של 4 המכללות שבמרכז, אני יודע שלפחות היושבים כאן, 3 מתוך 4 ראשי המכללות, לא יכולים להשתחרר מהרגשה של בהילות ולא קיבלנו בדיוק את התשובה למה הבהילות ואני אסביר מדוע.

אביעזר וייס: ישנה החלטת ממשלה לאחד את המכללות בלוד.

אביעזר וייס: ההחלטה הזאת לא יכולה להתבצע בתשס"ז, היא גם לא יכולה להתבצע בתשס"ח.

אביעזר וייס: אני לא יודע אם היא יכולה להתבצע בתשס"ט אבל הממשלה אמרה שעד 2008.

אביעזר וייס: לא ברור לנו למה אם כך צריך לעשות את האיחוד בשנה הבאה, ולמה אי אפשר לנוע בשני ראשים, ולהכין את כל המנגנון לקליטת המכללות הללו בלוד ב-2008 אם וכאשר, להקים את העמותות, להקים את המועצות, להקים כל מה שצריך, במקום להסתכן למועד בלתי קצוב, כי אנחנו לא יודעים מתי זה באמת יהיה לוד, במבנה רב קמפוסי, שאף אחד לא יודע איך הוא בנוי, שיוצר המון בעיות אקדמיות, שהמל"ג לא אוהב אותו, שאף אחד לא יודע בדיוק איך אוכלים את העניין הזה.

אביעזר וייס: אנחנו לא השתכנענו שהצורך להקים את האיחוד הזה כבר לתשס"ז באמת יניע את האיחוד.

אביעזר וייס: אנחנו אף פעם לא הבענו התנגדות מתחילת התוכנית לגבי האיחוד בלוד אבל אנחנו מרגישים שכאן באמת ישנו לחץ שאנחנו בכל אופן לא הצלחנו להבין אותו, אם כבר מתקיים על זה דיון אז אנחנו חושבים שצריך לתת לזה מענה.

אביעזר וייס: המבנה הרב קמפוסי יכול להכשיר את כל המכללות האלה כך שאף אחת לא תגיע בסופו של דבר ללוד ומה שיישאר בסופו של דבר זה מכללת אורות במרכז ואולי מורשת יעקב תעבור ללוד עם הבנים.

אביעזר וייס: שאר הקמפוסים במבנה הרב קמפוסי הזה עלולים לאבד את אמון הציבור ולאט לאט להעלם מהמפה כי אף אחד באמת לא יודע היום איך אפשר לנהל דבר כזה.

גילה פינקלשטיין: תודה רבה.

גילה פינקלשטיין: ראש העיר לוד, אני חייבת לציין לפני שאני שומעת את דבריך שהייתי ביום שישי בלוד ואני רוצה להחמיא לך, לא הכרתי את העיר.

בני רגב: תודה.

גילה פינקלשטיין: פגשתי שם את הגרעין התורני ומאוד מאוד נהניתי.

בני רגב: תודה, אני שמח לשמוע.

בני רגב: אני מרגיש עכשיו הרבה יותר טוב שאני לא דתי ולא שייך למפלגה דתית.

בני רגב: אני חילוני.

בני רגב: אני נטו לטובת העיר לוד.

בני רגב: אבל אני רוצה לומר לכם, אני לא מכיר, אולי בהמשך למחמאות שנתת לי, אם יש עוד ראש עיר שנותן לציבור הדתי - - -

גילה פינקלשטיין: שמענו את זה.

בני רגב: ואני אומר וטוען, על מנת להציל את העיר הזאת, האנשים האלה שמגיעים ללוד עם הכיפות הסרוגות, הציבור הדתי, אלה החבר'ה שיצילו את העיר לוד, לא יעזור לאף אחד.

בני רגב: אתם יודעים מה?

בני רגב: אומרים לי לפעמים, שמע, בקצב הזה, לא תוכל להיבחר לראש עיר כי זה ציבור דתי.

בני רגב: לא מעניין אותי כלום, לנגד עיני דבר אחד, איך להציל את העיר הזאת, לחזק את הצביון היהודי בעיר הזאת, אין מה לעשות, זו עובדה.

בני רגב: זה עניין לאומי, עיר במרכז הארץ, ואין לכם מושג שכאשר הגיעה השמועה לאנשים שהמכללה הולכת לעבור ללוד, אני רוצה לומר לכם, אני כבר הפשרתי את הקרקע לא מהיום.

בני רגב: אני שומע פה את העיתוי של בחירות, לא בחירות.

בני רגב: תאמינו לי, זה היה בנפשי למעלה משנתיים, אנחנו מחכים לרגע הזה שתהיה החלטת ממשלה.

בני רגב: הרי כל הזעם שלי וכל הכעס שלי לשרת החינוך, לראש הממשלה, לכל משרדי הממשלה, מתי כבר יאשרו לנו את התקציב.

בני רגב: והנה, ביום ראשון שעבר התבשרנו, תאמינו לי, העיר חיה ממש חיים חדשים.

בני רגב: ואתם יודעים מה המשמעות של מכללה בלוד?

בני רגב: זה משהו שאי אפשר לתאר אותו.

בני רגב: הפוליטיקה לא מעניינת אותי כרגע.

בני רגב: אני הקמתי שכונה שאני מקווה מאוד ומאמין שתגדל ביחד עם עוד שכונה שתקום של הציבור הדתי.

בני רגב: הפכתי שני בתי ספר חילוניים, שהיום מדברים פה למה חילוניים ולמה לא, שאני גם מול זה צריך להתמודד, לבתי ספר דתיים לילדים האלה, לחומר הנהדר הזה.

בני רגב: נתתי מבנים של העירייה לאולפנה, שתבינו מול מה אני עומד.

בני רגב: מול אותם החילוניים שמדברים, השמאלנים וכאלה וכאלה, כי אני רואה נטו את טובת העיר הזאת.

בני רגב: כציוני אני רוצה להציל את העיר הזאת.

בני רגב: ואני פונה אליכם בכל לשון של בקשה, להפריד במכללות שהזכירו אותן.

בני רגב: הדחייה זה לא חודשיים ולא שלוש וזה לא יהיה אפילו חצי שנה, זו יכולה להיות בכייה לדורות.

בני רגב: אנחנו את הקרקע אישרנו.

בני רגב: יש לנו קצת מאבקים בועדת חוזים, הקרקע כבר אושרה, אין לנו בעיה, כולם הצביעו פה אחד.

בני רגב: אנחנו מברכים על מה שהולך להיות.

בני רגב: לכן אני פונה אליכם ומבקש.

בני רגב: תעשו הפרדה בין אותן מכללות.

בני רגב: תראו, מורשת יעקב, אין ויכוח על זה, היא תגיע, הרב סבן מלווה את המהלך ואני אומר את זה בצורה חד משמעית - - -

חיים סבן: נכון.

גילה פינקלשטיין: מורשת יעקב רואה את זה כחזון, כחלום וכמה שיותר מהר.

בני רגב: ציוניים אמיתיים.

בני רגב: נפגשתי עם חבר'ה מגוש קטיף, נפגשתי עם כל החבר'ה האלה, אמרתי להם, בואו, הציונות האמיתית זה פה בלוד, בואו, תחזקו את העיר לוד.

בני רגב: ואני אומר לכם, בלוד כולנו נהיה שותפים ונעזוב את הנושא הפוליטי כמו שאני לא מתייחס לפוליטיקה, ותאמינו לי שיש לי הרבה ויכוחים פוליטיים, לא מעניין אותי.

בני רגב: אני מבקש, בואו תפרידו לגבי אותן מכללות.

בני רגב: יש מכללות שמסכימות לעבוד בלוד.

בני רגב: אל תחסלו את זה כי הדחייה הזאת שאתם אומרים, הלחץ הפוליטי, אותי זה לא מעניין.

בני רגב: גם לי אמרו, אז למה דווקא עכשיו, אתה הופך בתי ספר חילוניים לדתיים לפני הבחירות?

בני רגב: אני צריך להתחשב בעניין הזה?

בני רגב: אני רוצה את מה שטוב לעיר, שכשהילדים האלה ידעו שכשהם באים לגור בלוד, הנה יש בית ספר דתי לידם, ועוד בית ספר, והנה יש להם אולפנה.

בני רגב: ואני עושה את זה ותאמינו לי, אני מקווה ומאמין בעזרת השם, בעוד 5 שנים, שהעיר הזאת, הצביון היהודי יתחזק דווקא על ידי החבר'ה האלה שמגיעים ומגיעים.

בני רגב: אני אומר לכם, הגרעין התורני ואלישיב ועוד, אני נהנה לראות אותם ואני מברך על כך.

בני רגב: לכן, תנו את הדעת לעניין הזה ואל תדחו את נושא המכללות בלוד כי אחר כך זו תהיה בכייה לדורות.

אביעזר וייס: מר רגב, מתי תקום המכללה בלוד,

אביעזר וייס: להערכתך?

בני רגב: גם כשאתה עומד לבנות בית, נותנים תאריך ופתאום לא עומדים בלוח הזמנים אבל הצפי הוא ב-2008.

בני רגב: למה?

בני רגב: אנחנו את כל ההכנות עשינו.

בני רגב: הפשרנו את הקרקע.

בני רגב: הכל כבר מוכן.

בני רגב: יש לנו את כל האישורים.

בני רגב: זה בוועדה מחוזית אני מקווה שתהיה כבר הפקדה.

שרה זיו: יש גם החלטת ממשלה על תקציב.

בני רגב: החלטת הממשלה הייתה ביום ראשון שעבר.

בני רגב: זאת אומרת, מבחינתנו לא יהיו עיכובים.

בני רגב: שום עיכוב לא יהיה, אנחנו נדחוף את העניין.

בני רגב: תאמינו לי, אני כבר מקצה קרקע לעוד 500 יחידות דיור לאותם החבר'ה שיבואו ללמוד שם לתת להם את האפשרות לקרקע באפס מחירים.

בני רגב: אנחנו מדברים על בעיה לאומית רבותי, צריך להציל את העיר הזאת, ולהציל אותה זה רק על ידי החבר'ה האלה.

בני רגב: לצערי החילוניים לא באים, הם הולכים לשוהם, והולכים למודיעין, הם הולכים ליישובים מבוססים.

בני רגב: אלה באים, אלה הציונים האמיתיים.

גילה פינקלשטיין: פגשתי אותם, נהניתי מהם ואני מודה לך על היחס החם לציבור הדתי לאומי.

גילה פינקלשטיין: הלוואי וכל ראשי הערים יתייחסו כמוך.

גילה פינקלשטיין: יהודה בדיחי, בבקשה.

יהודה בדיחי: אסור לנו להחמיץ הזדמנות במיוחד במכללות הדתיות שהן הכי נפגעו בתשתיות הפיזיות.

יהודה בדיחי: תלפיות אין לה קרקע מזה 50 שנה ובעוד שנתיים היא תיזרק מרחוב הזרם כי אין יותר תמיכה בשכירות.

יהודה בדיחי: אז אם אתם רוצים, אתם סיעת המפד"ל להמשיך באותם התרגילים שעשיתם עד היום, אלו יהיו הפנים של תלפיות והיא תיסגר.

גילה פינקלשטיין: יש פה נציג של תלפיות?

שרה זיו: אנחנו מייצגים אותו די טוב.

יהודה בדיחי: זאת הזדמנות פז, בשבוע שעבר בממונה על התקציבים סוכם ללכת ומייד לבניית שני קמפוסים כעדיפות ראשונה.

יהודה בדיחי: קמפוס לוד וקמפוס ירושלים.

יהודה בדיחי: גם ליפשיץ אין לו בניין, צריך להבין את זה וזאת הזדמנות - - -

שרה זיו: קיבלנו מגרש בירושלים עבור המוסד המשותף של ירושלים, זה ילך לאיבוד.

יהודה בדיחי: נכון, זה במתחם בית וגן.

יהודה בדיחי: האוצר הולך איתנו היום להתחיל ולבנות את התקציבים החל מ-2006.

יהודה בדיחי: זה היה הסיכום.

יהודה בדיחי: אם נחמיץ בגלל כל מיני שיקולים פוליטיים שזה לא המקום פה, לא אנחנו אמונים, אנחנו עובדי מדינה.

יהודה בדיחי: אנחנו אמונים לעשות מה שאומרים לנו.

יהודה בדיחי: לקדם את הנושא.

יהודה בדיחי: כל דחייה, ניפגש אחרי בחירות ואז נתחיל לחפש איפה הכסף.

יהודה בדיחי: ושוב פעם יהיה, תלפיות ללא מבנה בכלל, ליפשיץ יצטרך לפנות את המקום שלו, הוא חתם על זה, אמונה נמצא באיזה קומה וחצי במיתחם, החלק השני יהיה מרכז קהילתי אבל לא כמכללה אמונה - - -

חנה מלמד: מה אתה מדבר?

חנה מלמד: יש לאמונה שני מבנים.

יהודה בדיחי: אנחנו רוצים לדאוג שלמכללות הדתיות יהיו קמפוסים כדוגמת הקמפוס של לוינסקי, כדוגמת הקמפוסים שיש לאחווה ולא לחפש באיזה מבנה תעשייתי בתלפיות, וזו הזדמנות.

יהודה בדיחי: כדי שיהיה אפשר לבנות המבנה לא יימסר למורשת אלא אך ורק לעמותה החדשה, והמבנה לא יימסר לליפשיץ אלא רק לעמותה החדשה לכן חייבים במהלך ינואר לעשות את רישום העמותה.

יהודה בדיחי: אנחנו מסתכלים קדימה, אם לא יהיה אין מה לעשות.

יהודה בדיחי: לא יינתנו את המגרש לסבן, זה לא יהיה.

יהודה בדיחי: זה יהיה רק לעמותה חדשה.

גילה פינקלשטיין: תודה ליהודה בדיחי, ד"ר שרה זיו בבקשה.

שרה זיו: אני רוצה להוסיף משהו שלא פתחתי בו כדי לא ליצור את האווירה היותר עכורה.

שרה זיו: ראשית עניין צמצום המכללות דן בשאלה של סגירת מכללות.

שרה זיו: ועל הפרק עמדה סגירת מכללות.

שרה זיו: ביניהן גבעת ושינגטון, ליפשיץ - - -

גילה פינקלשטיין: למה לסגור את גבעת ושינגטון?

גילה פינקלשטיין: אני הייתי שם, מקום בלתי רגיל, אווירה נהדרת של לימודים, יש שטח, חבל על המקום של גבעת ושינגטון.

שרה זיו: אני אסביר.

שרה זיו: לחינוך הדתי יש 12 מכללות על חלק יחסי באוכלוסיה של 20 אחוז.

שרה זיו: כשהוא מתפצל גם לבנים ובנות הנפח של כל מכללה מאוד מצומצם.

שרה זיו: כבר הסברתי כמה קשה לנו.

שרה זיו: חלק מהמכללות לא יכולות להמשיך בהיקף הזה.

יהודית גידלי: כמה מכללות חילוניות יש?

שרה זיו: אין כמעט כאלה וגם לגביהן עמדה שאלה כמו אוהלו ואחווה, גם שם הייתה שאלה.

גילה פינקלשטיין: אז מה הפיתרון?

שרה זיו: הוחלט על איחוד שלהן, בדיוק אותו דבר.

גילה פינקלשטיין: ומתי יהיה האיחוד של אוהלו ואחווה?

שרה זיו: הסברתי הרי איפה יש את הבעיה של התקציב עכשיו.

שרה זיו: מה שאני מנסה לומר, אנחנו במשרד ניסינו להציל את כל המכללות הדתיות.

שרה זיו: לא לסגור אף אחת.

שרה זיו: זו הייתה המדיניות.

שרה זיו: איך מציעים את זה?

שרה זיו: אמרנו בואו נציע איחודים של מוסדות ובהזדמנות זאת נפתור כמה ציפורים במכה אחת.

שרה זיו: קודם כל נפתור את הבעיה של הגודל.

שרה זיו: נפתור את הבעיה של השטחים והמבנים על ידי תקציבים של בניה.

שרה זיו: נפתור את השאלה של יכולת לענות אקדמית לצרכים.

שרה זיו: אני אומרת לכם שיש מספר מכללות בחינוך הדתי חלקן יושבות פה, שלולא השנה נתתי להם לקלוט מתחת לתנאי קבלה ונתתי להן לפתוח תוכניות שאין להן בדרך כלל, הן לא היו פותחות את שנת הלימודים עם תלמידים.

שרה זיו: מה שאני עושה אני מצילה אותן על מנת להגיע למצב של האיחוד עם כל המכללות.

שרה זיו: אפשר ללכת בכיוון אחר לגמרי.

שרה זיו: אני לא אלחם יותר שהחינוך הדתי צריך שלוחה בדרום.

שרה זיו: זאת הייתה מלחמה שלי על חמדת הדרום והיא גדולה והיא ניצחה.

שרה זיו: הם יעמדו כקמפוס עצמאי במוסד המשותף.

שרה זיו: אבל המגמה הייתה לסגור, אבי לוי יודע את זה.

שרה זיו: יודע את זה גם אבי וייס שזאת הייתה המגמה.

שרה זיו: אמונה הוא מוסד שהמשרד לא רצה לקבל אותו כי רק 30 אחוז מתלמידיו נקלטים בעבודה.

שרה זיו: ואני אמרתי שהחינוך הדתי צריך מוסד כזה, על אף הכל.

שרה זיו: גם אם לא כולם הולכים לעבודה, אבל אני לא צריכה מוסד כזה עם 700 תלמידים.

שרה זיו: אז הוא יישאר 100 כל ימי חייו.

שרה זיו: מה שאנחנו רוצים, באותו קמפוס לירושלים לדוגמא, וגרו, לא זאב עם כבש, 3 מכללות, ליפשיץ, אמונה ואפרתה.

שרה זיו: אפרתה מיעוטת תלמידים, ליפשיץ מיעוט תלמידים, לליפשיץ אין מבנה, לאפרתה לא צריך כל כך הרבה, הם מוסד די חזק מבחינת יכולות תלמידים.

שרה זיו: אז על מה המהומה?

שרה זיו: על נשות אמונה?

שרה זיו: את רוצה שאני אשים על השולחן את הכל?

שרה זיו: אני אשים הכל על השולחן.

גילה פינקלשטיין: שרה, היות ואני ישבתי איתך שעות ואני מכירה אותך, את לא אדם זר, אני יודעת את המסירות שלך ולכן בגלל שאני מכירה את המסירות אני רוצה להפריד.

גילה פינקלשטיין: יש כאן שתי נקודות שמפריעות לי.

גילה פינקלשטיין: שרה, אם תרשי לי.

שרה זיו: רק תשמעי עד הסוף.

שרה זיו: נקודה כזאת אומרת, המגמה שלנו הייתה הצלת המכללות האלה.

שרה זיו: השגנו מגרשים, השגנו תקציבים, נתנו מקום לכל מוסד במקום הזה, לא סגרנו מוסד קטן, אנחנו מנסים לשמור על היקפי התלמידים, לתת מענה בכל חלקי הארץ, ואז על זה אתם אומרים, בואו נדחה?

שרה זיו: מאה אחוז, נדחה, אתם תבואו בעוד שנה ותגידו, למה המוסד הזה לא מחזיק מעמד וצריך להיסגר?

שרה זיו: למה אין לנו מגרש לתלפיות?

שרה זיו: למה אין לנו מגרש לליפשיץ?

שרה זיו: שלא נבכה אחר כך.

שרה זיו: החלטה פוליטית היא לא בידי.

שרה זיו: זה בין שרים, בכנסת בממשלה.

שרה זיו: אני אומרת אל תובילו את זה.

יהודה בדיחי: זו השקעה של 100 מיליון שקל שהאוצר עומד לתת, אז רוצים לבטל את זה?

יהודה בדיחי: אנחנו מדברים על איחוד הדרגתי.

יהודה בדיחי: מכללה צומחת בתהליך של שנתיים שלוש, לא עכשיו חאפ לאפ להוריד את הכל.

שרה זיו: הם נשארים בקמפוסים שלהם, כולם נשארים במקומם, זה איחוד דה לוקס הפעם.

יהודה בדיחי: המנהלים ימשיכו לרכז - - -

גילה פינקלשטיין: רגע, אמונה נשארת בקמפוס שלה?

שרה זיו: כן, בשלב זה.

גילה פינקלשטיין: מכללת גבעת ושינגטון נשארת בקמפוס שלה?

שרה זיו: כן, עד שיבנו, זה יקח שנתיים שלוש, מה קרה?

שרה זיו: עד אז יש זמן להפוך את העולם על הראש.

גילה פינקלשטיין: שורה תחתונה אומרת שהאיחוד בתשס"ז יהיה רק במכללות הדתיות - - -

שרה זיו: מי אמר?

שרה זיו: זה סיכום לא מדויק.

שרה זיו: הקיבוצים והוראת הטכנולוגיה יתאחדו ראשונים.

גילה פינקלשטיין: טוב זה, זה אחד ליד השני.

שרה זיו: תקחי את ליפשיץ אמונה ואפרתה, הקיבוצים גדול משלושתם ביחד.

גילה פינקלשטיין: הקיבוצים כן אבל המכללה להוראה טכנולוגית זה מגרשים צמודים.

יהודה בדיחי: ההבדל הוא, סמינר הקיבוצים, המכללה לטכנולוגיה מתאחדים ביחד במכה אחת, כל השנתונים.

גילה פינקלשטיין: הם גם צמודים ביחד.

שרה זיו: לוינסקי הוא 200 תלמידים, הוא יותר גדול מ-3 המכללות האלו.

גילה פינקלשטיין: בסדר אבל המכללה להוראה טכנולוגית היא קטנטונת.

שרה זיו: היא 140 תלמידים בשנתון.

יהודה בדיחי: הם מתאחדים על כל השנתונים שלהם במכה אחת, מא' עד ד'.

יהודה בדיחי: העמותה של המכללה לטכנולוגיה נסגרת ב-31 באוגוסט.

יהודה בדיחי: לא כך הדברים פה.

יהודה בדיחי: העמותות הקיימות יסגרו בתהליך הדרגתי.

יהודה בדיחי: גם תהליך העברת הסמכויות יהיה בהדרגה.

יהודה בדיחי: מכללה צונחת, מכללה צומחת.

שרה זיו: מי שירצה יכול לצמוח בבת אחת.

יהודה בדיחי: כי המטרה שלנו זה להשיג את תקציבי הבינוי כבר מינואר, אחרת אין לנו מאומה.

גילה פינקלשטיין: גברת חנה מלמד, בבקשה.

חנה מלמד: ראשית כל אני רוצה להודות לשרה מפני ששרה באמת הייתה לאורך כל הדרך איתנו ואני מוכרחה לומר כל הכבוד, היא רק פשוט אמרה לי, תילחמי.

חנה מלמד: אז אני נלחמת - - -

שרה זיו: אבל גם אני יודעת להילחם.

חנה מלמד: הנקודה היא פשוטה מאוד.

חנה מלמד: סוגרים את כל המכללות, נקודה.

חנה מלמד: סוגרים את המכללות במהותן עם העמותות שלהן, הכל מתחסל ובונים חדש.

חנה מלמד: בונים חדש בלוד, כל הכבוד באמת לראש העיר, אולי יש לך גם בשבילי מגרש, לא?

בני רגב: הנה אני אומר לך מראש, רק תגידי כן, אני מוצא לך מגרש, בבקשה.

חנה מלמד: אני רק רוצה לומר, הסיפור הוא לא כל כך פשוט.

חנה מלמד: לסגור עמותה ולחסל סמינר זה פשוט חיסול, חיסול טוטלי ולבנות משהו חדש.

יהודה בדיחי: זה גם יהיה בעוד שנה שנתיים, אותו דבר.

חנה מלמד: אני שומעת שהנה עושים משהו לחמדת הדרום שיש לו משהו עצמאי טוטלי, גם אני רוצה להיות עצמאית בצורה כזאת.

שרה זיו: תעברי לחמדת הדרום.

חנה מלמד: תנו לנו לחשוב איך לעשות את זה.

שרה זיו: את יושבת במרכז ירושלים ורוצה לקבל פריבילגיות של פריפריה?

חנה מלמד: למה לא?

שרה זיו: זה לא הולך ביחד, או או, את צריכה להחליט מה את.

חנה מלמד: המקצועות שלי הם ייחודיים, זה אומנות, זה גרפיקה, זה תיאטרון, זה דבר שקשה מאוד לשלב אותו ביחד עם ישיבה, עם ישיבה של הרב אליהו ועוד כל מיני דברים כאלה.

חנה מלמד: זה דברים לא פשוטים.

חנה מלמד: ואת לא יכולה להתכחש לזה שאנחנו נפגשנו עם ליפשיץ ונפגשים עם אפרתה, אנחנו מתעניינים, אנחנו מנסים למצוא פיתרון.

חנה מלמד: אבל אי אפשר לעמוד איתנו בצורה כזאת - - -

שרה זיו: שנה וחצי אנחנו מדברים ואת מחפשת פתרונות.

חנה מלמד: אז מה?

שרה זיו: כל שבוע את מדברת איתי פעמיים, מה זה?

שרה זיו: איך את אומרת שאנחנו לא מחפשים?

חנה מלמד: אני לא מטרטרת אותך פעמיים בשבוע.

שרה זיו: זה נחמד אבל זה לא ככה.

גילה פינקלשטיין: זה בנשמתה, זה חשוב לה מאוד.

שרה זיו: אבל גם לי.

חנה מלמד: יש לנו גם את הבעיה הזאת שאנחנו קשורים ליהדות ארצות הברית, רבותי, המכללה שלנו נבנתה על ידי ממשלת ארצות הברית.

חנה מלמד: ואתה מר בדיחי, אל תגיד לי שזה בניין אחד.

חנה מלמד: זה שני מבנים ענקיים שהם קנו כבר את הבית השלישי.

חנה מלמד: אז מה אתה רוצה, שאני אקח ואני אחסל את המכללה את המכללה טוטלית?

חנה מלמד: גמרנו, לא בעיה.

יהודה בדיחי: תהיו בעלי רכוש.

חנה מלמד: אבל אני אצטרף למכללות שבקושי יש להם רישום, בקושי יש להן מעמד ואני צריכה להצטרף אליהן, אז מה כל הכעס הזה?

חנה מלמד: אז מה אנחנו מבקשים עוד זמן, אז אנחנו מבקשים עוד זמן למצוא את הפיתרון איך לעשות את זה.

חנה מלמד: פנו אלינו מאריאל למשל לנסות להתחבר - - -

שרה זיו: אז למה אתם לא הולכים?

חנה מלמד: אז מטפלים אבל את אומרת ככה, אז מה לעשות?

גילה פינקלשטיין: שרה, זאת הבקשה שלנו - - -

שרה זיו: באים ומספרים לי שלא דנים שנה וחצי, מה יש לדון?

חנה מלמד: אני רוצה להוסיף עוד משפט אחד.

חנה מלמד: אנחנו פנינו לאוניברסיטת בר אילן ואוניברסיטת בר אילן הייתה מוכנה בתנאי שאת תתני מכתב שאת מוכנה לשמוע על זה - - -

גילה פינקלשטיין: שיתאחדו עם אוניברסיטת בר אילן.

חנה מלמד: אז אני אמרתי, אני לא יודעת אם אני יכולה בכלל לדבר על זה עם שרה זיו, אז בכלל לא דיברתי.

חנה מלמד: עכשיו את אומרת שבחיפה יש מכללות שמנסות להתחבר עם אוניברסיטת חיפה בתוכנית מיוחדת.

חנה מלמד: אולי זה יכול להיות גם רעיון בשבילנו.

חנה מלמד: אז תני לנו עוד קצת זמן כדי לחשוב ולחשב איך לעשות את זה.

חנה מלמד: זה לא דבר פשוט.

שרה זיו: תודיעי לי שאת יוצאת מהאיחוד של ירושלים, אל תעשי לי כל יום ככה וככה - - -

גילה פינקלשטיין: אז תני לה לחשוב על זה.

שרה זיו: ואני אחליט מה תהיה המדיניות כלפייך.

חנה מלמד: אז את אומרת שאין רישום.

שרה זיו: אל תעכבי את כל האיחוד.

חנה מלמד: אני לא מעכבת שום דבר, לא עיכבתי את ליפשיץ ולא עיכבתי את אפרתה.

שרה זיו: מאה אחוז.

גילה פינקלשטיין: שרה, מה שאנחנו רוצים בנושא הזה של האיחוד של ירושלים, שכשם שהמכללות האחרות להוראה עדיין לא שומעים על תאריך איחוד ועדיין יש להם זמן, השרה אמרה אחרי הבחירות, עכשיו אתם ממשיכות רגיל.

שרה זיו: אני לא יודעת מאיפה זה, גילה, אף אחד לא אמר את זה.

גילה פינקלשטיין: אבל הם לא קיבלו תאריכים, רק אנחנו כבר קיבלנו תאריך.

שרה זיו: למה את אומרת, הרי מי שהוציא את התאריכים זו אני.

שרה זיו: אז איך את יכולה להגיד את זה?

גילה פינקלשטיין: אבל הם לא קיבלו תאריכים לאיחוד.

שרה זיו: מי?

שרה זיו: כל מי שצריך להתאחד קיבל.

גילה פינקלשטיין: מתי לוינסקי מתאחד?

שרה זיו: הוא קיבל מכתב שהוא לא יכול לרשום בינתיים לתשס"ז, כולם קיבלו את זה .

גילה פינקלשטיין: לוינסקי קיבל מכתב כזה?

גילה פינקלשטיין: סמינר הקיבוצים?

שרה זיו: כן, כולם.

גילה פינקלשטיין: ביקור שלי במכללת אמונה, דבר מאוד מרגש.

גילה פינקלשטיין: באמת, אין לזה אח ורע במדינת ישראל.

גילה פינקלשטיין: זו מכללה מיוחדת במינה.

שרה זיו: יש אחים ורעים, כל המכללות לחינוך מאוד טובות.

שרה זיו: אני מסכימה איתך שעשו עליהם עליהום שלא בדין.

שרה זיו: אבל אני פועלת מתוך מקצועיות שהמכללות הקטנות, ובעיקר הדתיות, לטובתן האיחוד הזה, ולא יגרע מהיכולת של החינוך הדתי להכשיר במקצועות האלה, כשאמונה תהיה חלק ממוסד גדול וחזק, שיהיה בית ספר לעיצוב וגרפיקה והכשרת מורים של החינוך הדתי.

שרה זיו: אלוהים אדירים.

גילה פינקלשטיין: כן, אבל ההנהלה של המכללה חושבת אחרת, הם רוצים עוד זמן.

שרה זיו: לנו אין שיקולים פוליטיים כמו פה.

גילה פינקלשטיין: לא, אין לה שיקולים פוליטיים, הן לא פוליטיות, אני מאוד מצטערת.

שרה זיו: מה זה?

שרה זיו: זה שיקול פדגוגי?

חנה מלמד: זה בהחלט שיקול פדגוגי לאן להצטרף ולמי להצטרף.

שרה זיו: נשות אמונה זה שיקול פוליטי, תפסיקו עם זה.

ליאורה מינקה: שרה, אני באמת חושבת - - -

שרה זיו: אבל לטובתן.

ליאורה מינקה: סליחה שרה, אנחנו מתייחסים מדי ברצינות לנושא הזה ואמרתי לך, וזו לא פגישה ראשונה, שהנושא של הכשרת מורים חשוב לנו, גם אני חושבת שיש בעיה עם מוסדות קטנים.

ליאורה מינקה: אנחנו מדברים ברצינות ואנחנו אומרים אנחנו בודקים אופציות ואנחנו רוצים לבדוק אופציות.

ליאורה מינקה: לך שנה וחצי נראית המון זמן - - -

שרה זיו: את לא יכולה לקבל החלטה על שינוי ולהגיד, אני בודקת שלוש שנים מה אני אעשה.

ליאורה מינקה: אני לא בודקת את זה בתנאים נוחים לבדיקה.

שרה זיו: מה הם תנאים נוחים לבדיקה?

ליאורה מינקה: כשנאמר לנו אמירות כמו, לא תקבלו אפשרות לרשום, אלה הן לא בדיקות מקצועיות, אני נורא מצטערת.

שרה זיו: לפני שנה וחצי קיבלתם את האור הירוק לבדוק.

שרה זיו: הלכתם לבדוק ללא לחץ, השגנו מהשרה שנה אורכה.

שרה זיו: הלכתם לבדוק בבגט, הלכתם לבדוק בהרצוג, הלכתם לבדוק בבר אילן וחזרתם למאורה הקטנה אצלנו ואמרתם אנחנו נלך איתם.

שרה זיו: אמרנו לכם גם פיתרון לגבי נשות אמונה, אמרנו יהיה כאן בניין שיהיה קרוי על שם נשים מיסודה של אמונה.

שרה זיו: והתקציב שנשות אמונה תיתנה יהיה סגור לפלח הזה של המוסד, עשינו את כל השמיניות באוויר.

ליאורה מינקה: אני חולקת לפרוטוקול שהשיקולים שלכם מקצועיים ושלנו הם פוליטיים.

ליאורה מינקה: אני פשוט חולקת על האמירה ואני חושבת שאת צריכה לחזור בה ממך מהאמירה הזאת, כי זאת לא אמירה נכונה, זה הכל.

ליאורה מינקה: פה יש מקצועיות ולא פוליטיקה, לא זה המצב.

גילה פינקלשטיין: שרה, אני תיכף אחזור חזרה לנושא הזה.

גילה פינקלשטיין: אני רוצה לדבר בקשר לנושא של לוד.

גילה פינקלשטיין: מאחר והייתי ביום שישי בלוד, נפגשתי עם הגרעין התורני שכל כך הולם על המכללה הזאת ומאוד התרשמתי מהחבר'ה הצעירים האלה ואני יודעת שהרב סבן שאנחנו חברים מאוד טובים, מחכה לדקה שתוקם המכללה הזאת, ועם ראש עיר כזה באמת אנחנו מחכים ורוצים שתהיה מכללה כזאת ומחכים לרגע ותענוג לעבוד איתו עם הרצון שלו והיחס שלו לציבור הדתי לאומי - - -

חיים סבן: מכללה וישיבת הסדר.

גילה פינקלשטיין: ואני עוד בטוחה שתוקם שם ממלכה אמיתית לציבור הדתי לאומי ותהיה נהירה לעיר לוד.

גילה פינקלשטיין: נשאלת השאלה, יושב פה ד"ר אביעזר וייס, שיש לו באמת שטח עצום, ביקרתי במכללת ושינגטון ואני עוד לא ראיתי בכלל מכללה עם שטחים עצומים כאלה, משטחים ענקיים, נשאלת השאלה, מדוע אי אפשר מכללת ושינגטון, כמו שיש חמדת הדרום, מכללה עצמאית בפני עצמה, כי יש לה את השטח, יש לה את המיקום, למה אי אפשר גם אותם להפריד?

גילה פינקלשטיין: יש להם את הספורט, יש להם את האפשרות להישאר כמכללה עצמאית בעיקר אם ההנהלה שם לא מעוניינת באיחוד הזה, שאר ההנהלות כן מעוניינות ואני עצמי מעוניינת במכללה הזאת, אני מחכה לרגע, אני אעזור להם לבנות את המכללה הזאת.

גילה פינקלשטיין: יש שם את ראש העיר שיש לו את מלוא הכישורים והרצון והמשאבים ויש שם את הצעירים שרוצים.

גילה פינקלשטיין: אבל פה יש לנו את מכללת גבעת ושינגטון - - -

שרה זיו: אני מוכנה לענות.

שרה זיו: קודם כל כדי לעשות מכללה חזקה בלוד צריך להפסיק לפצל בעורף של המכללה הזאת לעוד מכללות קטנות מסביב.

שרה זיו: אין לחינוך הדתי עורף של 100 אחוז עם ישראל.

שרה זיו: 20 אחוז, 15 אחוז, 25 אחוז, לא יודעת להגיד בדיוק כמה.

שרה זיו: או שיוצרים מספר קטן יותר של מכללות גדולות וחזקות או שיוצרים פיצול של מכללות קטנות וחלשות.

שרה זיו: אם אנחנו מצליחים ליצור מכללות יותר גדולות וחזקות תוך שמירת מענה גיאוגרפי כלומר שבדרום, בצפון, במרכז ובירושלים יש מענה לחינוך הדתי, ובא לציון גואל.

שרה זיו: אם אנחנו ממשיכים שבירושלים יהיו 6, 7 מכללות, שכל אחת נאבקת בשנייה ונאבקת על חייה, במרכז יהיו 4, 5 מכללות שכל אחת נאבקת על חייה, בדרום תהיה מכללה אחת אבל שכל אחד יגיד, קטנה ואין לה תלמידים, גם אותה בואו נסגור, בחינוך הדתי הם אומרים את זה, לא אני אומרת את זה.

שרה זיו: ויודע אבי לוי שאני מגדולי מציליו, אז אתם יכולים להמשיך בקו הזה.

שרה זיו: אני רוצה שלכם יהיה בלוד את הקיבוצים של החינוך הדתי אבל אם יהיה על יד לוד את אורות, את הגבעה, ועוד שניים שלושה שיתחשק להם להיות לבד כי יש להם דיעה עצמאית, אז לא יהיה לכם כלום.

שרה זיו: הקרב עם אורות עוד לא התחיל.

שרה זיו: אז צריכים להחליט מה רוצים גילה, האם החינוך הדתי זהו הקו של לוד או לא הקו.

גילה פינקלשטיין: את יודעת שאני מאוד רוצה את המכללה בלוד כי אני רציתי את החומר האנושי שיש שם.

יהודה בדיחי: בלוד לא יבנה הקמפוס אם לא יהיה איחוד בין 3 המוסדות.

שרה זיו: בואי נלך עוד לגבעה, שאלת על הגבעה, נימוק אחד.

שרה זיו: היא נוגסת באפשרות להקים מוסד גדול.

שרה זיו: דבר שני, השטח של הגבעה איננו השטח של המכללה, הוא שטח של עמותת הכפר, יש שם הרבה מוסדות נוספים לחינוך הדתי והם ימשיכו להתקיים גם בעתיד.

שרה זיו: גם החינוך הגופני ימשיך להתקיים שם ואפשר יהיה להוסיף שם גם דברים נוספים.

גילה פינקלשטיין: את זה לא שמעתי קודם.

שרה זיו: נקודה שלישית, בגבעה היום, ולא באשמת המנהל הנוכחי שהוא בעיני מהמנהלים הראויים ביותר, לא באשמתו, יש היום מיעוט תלמידים ולא מהטובים ביותר.

גילה פינקלשטיין: אני אגיד לך למה, הם פיתחו עוד נושאים ולא אישרו להם את זה.

שרה זיו: את עוד לא יודעת כמה זמן זה יקח והמלחמה במל"ג לא נגמרה - - -

גילה פינקלשטיין: אם היו מאשרים להם את התוכניות הם היו מתקדמים קדימה.

שרה זיו: מי אמר לך?

שרה זיו: אין תקנים ולא צריך.

שרה זיו: אם אני צריכה להוסיף לו 50 תקנים, אני אקח אותם מתלפיות.

שרה זיו: את צריכה לדעת את זה.

שרה זיו: אז תדעו שזה לא כל כך פשוט לבוא ולצעוק עלי.

אביעזר וייס: אז איך תהיה מכללה גדולה אם אין תקנים?

שרה זיו: יש לך שם 500 תקנים, יש לך מכללה גדולה.

אביעזר וייס: לא, אני שואל בכלל, איך בלוד תהיה מכללה גדולה אם אין תקנים?

שרה זיו: יותר ממה שהסברתי אני לא יכולה להסביר, מה אני יכולה לעשות?

גילה פינקלשטיין: שרה, יש לי שאלה אלייך, כי אנחנו צריכים כבר לסיים.

גילה פינקלשטיין: מאחר ואני מכירה ויודעת את המסירות שלך לנושא הזה, שבנפשך הנושא של המכללות - - -

שרה זיו: נכון.

גילה פינקלשטיין: יש לי איזו תחושה של חוסר איזון באמת.

גילה פינקלשטיין: בסוף ינואר מתחילים לרשום למכללות.

גילה פינקלשטיין: זה ייקח עוד הרבה זמן - - -

שרה זיו: אפשר היה לעשות את זה כבר באוקטובר.

שרה זיו: אם חנה הייתה מסכימה באוקטובר.

שרה זיו: אם חנה הייתה מסכימה באוקטובר כבר היינו עם עמותה ביד.

גילה פינקלשטיין: אבל חנה רוצה עוד זמן לחשוב.

שרה זיו: אבל גם בינואר הבא נהיה באותו מצב.

ליאורה מינקה: גילה, לי יצאה תובנה היום מכל הישיבה הזאת, צריכים אותנו כדי לבנות לליפשיץ כי אחרת אין להם איחוד מכללות, תאמיני לי שהיום הבנתי המון דברים שלא הבנתי עד היום.

שרה זיו: תאמיני לי שלולא זה היינו מצרפים לקבוצה הזאת מישהו אחר - - -

ליאורה מינקה: עכשיו הבנתי איפה הבשר תותחים שלנו.

ליאורה מינקה: אבל שרה, אני יודעת שהתמיכה שלך היא אמיתית.

ליאורה מינקה: אני יודעת את זה ואני חושבת שיש פה מהלך שהוא כרגע כנראה יותר גדול גם ממך וגם מאיתנו.

גילה פינקלשטיין: הרב סבן, תראה, אנחנו מבינים את איכותה של המכללה הזאת שתוקם בלוד ורוצים שהיא תוקם כמה שיותר מהר, את זה אנחנו מבינים.

שרה זיו: אבל איך מקימים אותה בלי איחוד מכללות?

חיים סבן: סליחה, אבל זה חידוש בשבילי שפתאום בלי גבעת ושינגטון אין איחוד.

שרה זיו: אני לא אמרתי.

חיים סבן: זה הוא אמר, מר בדיחי.

יהודה בדיחי: אני אומר מפורשות, או שהגבעה נסגרת או - - -

גילה פינקלשטיין: תקשיבו בבקשה אלי כי אני רוצה להגיע לסיכום.

גילה פינקלשטיין: הסיכום שלי הוא כזה.

גילה פינקלשטיין: אני פונה למשרד החינוך ומבקשת לעשות חשיבה מחודשת בקשר להרשמה.

גילה פינקלשטיין: לא יכול להיות שהמכללות הלא דתיות רושמות כרגיל - - -

שרה זיו: שוב חזרנו לזה?

גילה פינקלשטיין: והמכללות הדתיות אומרים להן בסוף ינואר שיש הרשמה, אתם יותר לא רושמים.

גילה פינקלשטיין: יש עוד שנה, תנו להם לרשום, אי אפשר לפגוע בהרשמה, זה הרי פגיעה בציבור הדתי.

גילה פינקלשטיין: זאת הבקשה, זאת המסקנה.

יהודה בדיחי: אם אין מעצורים זה לא יילך.

שרה זיו: המעצור במכללות הכלליות נובע מגורמים חיצוניים למכללות.

שרה זיו: הן כולן רוצות להתאחד, המל"ג לא נותן תשובה.

שרה זיו: המשרד לא נותן תקציב, האוצר לא נותן תקציב.

שרה זיו: במקרה של שני המקומות האלה, אין שום מגבלה חוץ מהמכללות עצמן ששמות את המקל בגלגלים.

שרה זיו: אז צריך להבחין שזה שתי סיטואציות.

יהודה בדיחי: ולא אמרנו במכה אחת, רק בהדרגה.

גילה פינקלשטיין: כן, אבל אי אפשר לפגוע במכללות האלה, צריך לאפשר להן עוד השנה הזאת הרשמה רגילה וחשיבה מחודשת.

גילה פינקלשטיין: אנחנו לפני בחירות, לחשוב שוב.

גילה פינקלשטיין: לא למנוע בסוף ינואר את ההרשמה.

ניסן סלומינסקי: קודם כל את לוד כולם רוצים, צריכים לקדם אותה כמה שיותר מהר.

שרה זיו: אז איך?

ניסן סלומינסקי: הרי כולנו מסכימים כך הבנתי, שאם גבעת ושינגטון הולכת או לא הולכת לשם, זה לא פוגע בפרוייקט הזה בכלל.

ניסן סלומינסקי: צריכים לדון מה קורה עם גבעת ושינגטון.

יהודה בדיחי: זה קובע כי צריכים - -- -

ניסן סלומינסקי: יהודה, אתה הרי אמרת שבגבעה אין הרבה תלמידים.

יהודה בדיחי: פתאום גבעת ושינגטון היא כן חשובה, היא גדולה מספיק - - -

ניסן סלומינסקי: אני הבנתי מכם כיושב מהצד שגבעת ושינגטון היא קטנה ויש עליה דיון מה לעשות אם כן או לא.

ניסן סלומינסקי: זה לא פוגע בפרוייקט של לוד.

ניסן סלומינסקי: פשוט נעשה את העבודה כדי להתקדם.

ניסן סלומינסקי: לוד תקום וכמה שיותר מהר, נקודה.

ניסן סלומינסקי: אם הגבעה תלך לשם או לא זה לא פוגע.

ניסן סלומינסקי: יש דיון נוסף מה יהיה דינה של הגבעה אם היא לא תרצה להצטרף.

ניסן סלומינסקי: אם הגבעה תיסגר או לא זה סיפור נפרד.

ניסן סלומינסקי: את זה הבנתי רק מהדברים שלכם לא מידע לפני כן.

ניסן סלומינסקי: לוד קיימת בזכות עצמה בלי קשר לגבעה, היא צריכה להתקדם, נקודה.

ניסן סלומינסקי: בוא נתחיל מכאן, על מה יש ויכוח על מה אין.

ניסן סלומינסקי: אם גבעת ושינגטון תצטרף ללוד זה מצוין.

ניסן סלומינסקי: אם היא לא מצטרפת, מבחינת

ניסן סלומינסקי: כם יהיה דיון האם יש לה זכות קיום או שסוגרים אותה.

ניסן סלומינסקי: זה כבר דיון נפרד, לא קשור ללוד כרגע.

ניסן סלומינסקי: לוד תרוץ כמה שיותר מהר.

שרה זיו: ואם תהיה החלטה לסגור את ושינגטון, אתה תקיים פה עוד דיון בכנסת?

ניסן סלומינסקי: אבל אני מדבר כרגע על לוד, תעזבי אותי עכשיו.

גילה פינקלשטיין: נתעצם.

ניסן סלומינסקי: גבעת ושינגטון לא תישאר עצמאית, היא תחליט בסוף או להיכנס ללוד או תצטרף למשהו אחר.

שרה זיו: עד שהיא תחליט אין לנו תקציבים לזה.

גילה פינקלשטיין: אבל אי אפשר לפגוע בהרשמה.

גילה פינקלשטיין: אי אפשר לעצור את ההרשמה כשבשאר המכללות ההרשמה נמשכת.

גילה פינקלשטיין: אנחנו לא יכולים להשלים עם מצב כזה.

שרה זיו: אני רק אומרת שלפי תנאי הקבלה בשנה הבאה הוא לא פותח.

ניסן סלומינסקי: שרה, אתם תחזרו כל הזמן על כך ולא תתקדמו וחבל.

ניסן סלומינסקי: בוא נעשה את ההפרדה על מה יש הסכמה ועל מה אין הסכמה ואפשר להתקדם.

ניסן סלומינסקי: בואו נקבל מבחינת ההחלטות, לוד רצה כמה שיותר מהר ויש התחייבות להחלטת ממשלה, נקודה.

ניסן סלומינסקי: גבעת ושינגטון, הדרישה מבחינת

ניסן סלומינסקי: כם שהיא תצטרף כי אחרת אין לזה זכות קיום.

ניסן סלומינסקי: אם היא תצטרף אליהם, מצוין, אם לא, היא תצטרך להחליט מה היא עושה, להיסגר או להצטרף לגוש אחר.

ניסן סלומינסקי: גם נקודה, בסדר.

ניסן סלומינסקי: עכשיו, באגף הזה של ירושלים, כולם רוצים להתאחד למקום אחד, את רואה שבאמונה יש התנגדות ואני מבין את הסיבות שלהם.

ניסן סלומינסקי: זה לא צריך לפגוע באיחוד של ליפשיץ וכל האחרים.

ניסן סלומינסקי: תעזבי את האיחוד ההוא, תני להם את הזמן לעכל את זה ולהיות או עצמאים או ללכת עם משהו אחר.

ניסן סלומינסקי: תני להם את זה.

ניסן סלומינסקי: זה לא פוגע בדבר הזה.

ניסן סלומינסקי: בואו נלך על המוסכם, נרוץ על הדברים ותשאירו את הקטנים שלא משנים כלום אבל תני להם את הזמן שלהם.

ניסן סלומינסקי: תלכי על זה ואת יכולה לרוץ והכל ירוץ טוב.

ניסן סלומינסקי: ושר החינוך שלנו שיהיה בקדנציה הבאה יעזור לך מאוד.

שרה זיו: תאמין לי שהוא הראשון שיהפוך את הקערה הזאת שאמרת על פיה.

ניסן סלומינסקי: יכול להיות.

ניסן סלומינסקי: תראי, יושב כאן צוות מעולה שהוא מאוד אחראי ואם הוא ישתכנע שאת צודקת, הוא ילך על זה, ואם לא, הוא יציע אלטרנטיבה אחרת.

ניסן סלומינסקי: תני לו טיפה את הזמן.

ניסן סלומינסקי: אבל לוד מתקיים ורץ בכל הכוח.

גילה פינקלשטיין: הסיכום שלנו הוא כזה שאנחנו מאחלים למכללת לוד הצלחה ורוצים בהצלחתה ובנייתה המהירה.

גילה פינקלשטיין: דבר שני, אנחנו מבקשים חשיבה מחודשת על זה שההרשמה בגבעת ושינגטון ובאמונה בינואר, בסוף ינואר כשמתקיימת הרשמה לכל המכללות, תימשך ההרשמה בשתי המכללות האלה.

גילה פינקלשטיין: לא יתכן לפגוע בציבור הדתי לאומי, ואת שרה, חשוב לך הציבור שלנו, את אוהבת אותנו.

גילה פינקלשטיין: אנחנו מבקשים התחשבות ולהמשיך את הקיים.

גילה פינקלשטיין: שרה, חשיבה מחודשת, שהמנהלים פה יצאו בהרגשה טובה שלא עוצרים להם את ההרשמה בסוף ינואר, תודה רבה שרה, ידעתי ששרה לא תאכזב.

גילה פינקלשטיין: תודה.